NARIADENIE KOMISIE (ES) č. 1273/2004
z 12. júla 2004,
ktorým sa odkladá konečný dátum sejby niektorých plodín pestovaných na ornej pôde v niektorých oblastiach spoločenstva v hospodárskom roku 2004/2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1251/1999 zo 17. mája 1999 stanovujúce systém podpory pre pestovateľov niektorých plodín pestovaných na ornej pôde (1), najmä na jeho článok 9,
keďže:
(1)
Článok 8 ods. 2 nariadenia (ES) č. 1251/1999 ustanovuje, že pestovateľ vyseje osivo najneskôr do 31. mája pred príslušnou žatvou, aby sa kvalifikoval na platbu za plochu.
(2)
Následkom tohtoročných zvláštnych poveternostných podmienok nebude možné v prípade niektorých plodín pestovaných na ornej pôde v Taliansku a Španielsku a v niektorých regiónoch Fínska, Francúzska, Portugalska a Švédska dodržať konečné dátumy sejby.
(3)
Za týchto okolností by sa mal konečný termín sejby niektorých plodín pestovaných na ornej pôde pre hospodársky rok 2004/2005 odložiť.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Konečné dátumy sejby pre hospodársky rok 2004/2005 sa stanovujú v prílohe pre uvedené plodiny a regióny.
Článok 2
Toto nariadenie nadobúda účinnosť v tretí deň odo dňa jeho uverejnenia v Úradnom vestníku Európskej únie.
Bude sa uplatňovať na platby za plochu pre hospodársky rok 2004/2005.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 12. júla 2004